ત્યાંથી એક વિશાળ મેદાનમાં રશિયન હોલી ટ્રિનિટી હોલિડેનો તહેવાર જોવાનો લહાવો મળ્યો. પરંપરા કે રિવાજ મુજબ આજના દિવસે ચર્ચ તેમ જ ઘરનો પાયો નાંખે છે. તાજું ઘાસ, રંગબેરંગી આઈકન્સ વડે વૃક્ષોને શણગારે છે. યુવાન રશિયન મહિલા એકબીજાને ભેટ આપે છે. મોટા ગોળાકાર વર્તુળમાં (આપણા ગરબાની જેમ) આકર્ષક પોશાકમાં નૃત્ય, ગીત, સંગીત, વગેરે ઉત્સાહપૂર્વક રજૂ કરે છે. આ ટ્રિનિટી ફેસ્ટનો પ્રસંગ હતો. વર્ષો પહેલાં આજના દિવસે ચર્ચ તથા કેટલાંક ઘરનાં ખાત-મુહૂર્ત થયાં હતાં. એની ઉજવણી રૂપે આ રંગારંગ કાર્યક્રમ યોજાય છે. વળી, મુલાકાતીઓને, પણ આગ્રહપૂર્વક ભાગ લેવા આમંત્રે છે. ફોક ડાન્સ, ફોક ગેમ્સ, વગેરેથી દર્શકોને જકડી લીધા. અહીંથી જવાનું મન થતું નહોતું.